A Bizottság határozata
(2004. február 10.)
az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodás 4. melléklete függelékeinek módosításáról szóló közösségi álláspontról
(2004/278/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Svájci Államszövetséggel létrejött hét megállapodás megkötéséről szóló, 2002. április 4-i 2002/309/EK, Euratom tanácsi és - a tudományos és műszaki együttműködésről szóló megállapodás tekintetében - bizottsági határozatra [1], és különösen annak 5. cikke (2) bekezdésének második albekezdésére,
mivel:
(1) Az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodás (a továbbiakban: a mezőgazdasági megállapodás) 2002. június 1-jén hatályba lépett.
(2) A mezőgazdasági megállapodás 6. cikke létrehozza a megállapodás igazgatásáért és a megállapodásban foglaltak megfelelő érvényesüléséért felelős mezőgazdasági vegyesbizottságot.
(3) A mezőgazdasági megállapodás 11. cikke szerint a mezőgazdasági vegyes bizottság határozhat a megállapodás 1. és 2. mellékletének, valamint más mellékletei függelékeinek módosításáról.
(4) Meg kell határozni a Közösség álláspontját, amelyet a Bizottság a mezőgazdasági vegyesbizottságban a függelékek módosításával kapcsolatban képvisel.
(5) Az e határozatban előirányzott intézkedések összhangban állnak a Növény-egészségügyi Állandó Bizottság véleményével,
A KÖVETKEZŐKÉPPEN HATÁROZOTT:
1. cikk
A Közösségnek a Bizottság által az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodás 6. cikke szerint létrehozott mezőgazdasági vegyesbizottságban elfogadott álláspontja a mezőgazdasági vegyes bizottság határozattervezetén alapul, amelyet csatoltak e határozathoz.
2. cikk
A mezőgazdasági vegyes bizottság határozatát annak elfogadását követően közzé kell tenni az Európai Unió Hivatalos Lapjában.
Kelt Brüsszelben, 2004. február 10-én.